Raseinių rajono savivaldybės

 tarybos 2018 m. lapkričio 29 d.

 sprendimo Nr. TS-377

 priedas

**MOKESČIO UŽ IKIMOKYKLINIO IR PRIEŠMOKYKLINIO AMŽIAUS VAIKŲ IŠLAIKYMĄ RASEINIŲ RAJONO ŠVIETIMO ĮSTAIGOSE MOKĖJIMO IR LENGVATŲ TAIKYMO TVARKOS APRAŠAS**

**I SKYRIUS**

 **BENDROSIOS NUOSTATOS**

1. Mokesčio už ikimokyklinio ir priešmokyklinio amžiaus vaikų išlaikymą Raseinių rajono švietimo įstaigose mokėjimo ir lengvatų taikymo tvarkos aprašas (toliau – aprašas) reglamentuoja mokesčio už vaikų, ugdomų Raseinių rajono švietimo įstaigose pagal ikimokyklinio ir (ar) priešmokyklinio ugdymo programas, išlaikymo dydžio nustatymą, lengvatų taikymo ir tam būtinų dokumentų pateikimo, mokesčio mokėjimo sąlygas ir tvarką už paslaugas, kurios nėra finansuojamos iš valstybės biudžeto.

2. Aprašas parengtas vadovaujantis Lietuvos Respublikos vietos savivaldos įstatymu, Lietuvos Respublikos švietimo įstatymu ir kitais ikimokyklinį ir priešmokyklinį ugdymą reglamentuojančiais teisės aktais.

3. Apraše vartojamos sąvokos atitinka Lietuvos Respublikos švietimo įstatyme vartojamas sąvokas.

**II SKYRIUS**

**MOKESČIO LENGVATŲ TAIKYMAS IR TAM BŪTINŲ DOKUMENTŲ PATEIKIMAS**

4. Nustatyti mokestį rajono švietimo įstaigose, įgyvendinančiose ikimokyklinio ir priešmokyklinio ugdymo programas, kurių veiklos trukmė ilgesnė kaip 4 val., ikimokyklinio amžiaus vaikams - 0,30 Eur už kiekvieną lankytą dieną ir jį skirti ugdymo reikmėms:

4.1. kai vaikas turi tik vieną iš tėvų (globėjų). Jei vienas iš tėvų (globėjų) miręs, pateikus mirties liudijimo patvirtintą kopiją; jei atimtos tėvystės teisės arba dingęs be žinios, pateikus teismo sprendimo kopiją; jei vienas iš tėvų (globėjų) yra įkalinimo įstaigoje, pateikus pažymą iš įkalinimo įstaigos;

4.2. kai šeima augina tris ir daugiau vaikų (vaikai iki 18 metų ir vyresni, jei mokosi dieninėse visų tipų mokyklose), pateikus šeimos sudėties pažymą iš seniūnijos ir pažymą iš mokymo įstaigos, jei vienas iš vaikų yra 18 metų ir vyresnis;

4.3. kai vienas iš tėvų (globėjų) atlieka tikrąją karo tarnybą, pateikus pažymą;

4.4. kai vaikas auga mokinių ar studentų šeimoje, kurioje vienas iš tėvų (globėjų) mokosi mokymo įstaigos dieniniame skyriuje, pateikus pažymą iš mokymo įstaigos;

 4.5. kai vienas iš tėvų (globėjų) yra netekęs nuo 75 - 100 proc. darbingumo, pateikus Neįgaliojo pažymėjimo kopiją;

4.6. jei abu tėvai (globėjai) bedarbiai ir įsiregistravę Užimtumo tarnyboje, pateikus pažymą.

*2019 m. rugsėjo 26 d. Raseinių rajono savivaldybės tarybos sprendimo Nr.* *TS-270 redakcija*

5. Mokestis už vaikų maitinimą švietimo įstaigose, įgyvendinančiose ikimokyklinio ir priešmokyklinio ugdymo programas, tėvų prašymu mažinamas 20 procentų rajono Savivaldybės tarybos sprendimu nustatytos vaiko dienos maitinimo normos už kiekvieną lankytą, nelankytą ir nepateisintą dokumentais dieną, jeigu šeima į mokyklą leidžia 2 vaikus.

6. Mokestis už vaiko maitinimą švietimo įstaigose, įgyvendinančiose ikimokyklinio ir priešmokyklinio ugdymo programas, nemokamas:

6.1. kai tėvai (globėjai), gaunantys socialinę pašalpą, pateikia rajono Savivaldybės administracijos Socialinės paramos skyriaus pažymą;

6.2. kai vaikui Valstybės vaiko teisių apsaugos ir įvaikinimo tarnyba prie Socialinės apsaugos ir darbo ministerijos Kauno apskrities vaiko teisių apsaugos skyrius Raseinių rajone rekomenduoja lankyti mokyklą, įgyvendinančią ikimokyklinio ugdymo programą, pateikus minėtos tarnybos rekomendaciją;

6.3. kai vaikui pripažintas neįgalumo lygis, pateikus Neįgaliojo pažymėjimo kopiją;

6.4. kai pagal priešmokyklinio ugdymo programą mokomi vaikai, kuriems ugdymo laikotarpiu pagal Lietuvos Respublikos socialinės paramos mokiniams įstatymą Raseinių rajono savivaldybės administracijos Socialinės paramos skyriaus sprendimu yra paskirtas nemokamas maitinimas.

7. Tėvai (globėjai) nemoka mokesčio už vaiko maitinimą už nelankytas dienas švietimo įstaigose, įgyvendinančiose ikimokyklinio ir priešmokyklinio ugdymo programas, jei vaikas nelanko ugdymo įstaigos:

7.1. dėl ligos, pateikus tėvų (globėjų) prašymą;

7.2. tėvų (globėjų) kasmetinių, nemokamų atostogų metu ar teisės aktų nustatyta tvarka tėvams (globėjams) suteiktų papildomų poilsio dienų, pateikus prašymą ir pažymą iš darbovietės ar mokymo įstaigos;

7.3. tėvų (globėjų) darbo pagal kintantį darbo grafiką metu, pateikus pažymą iš darbovietės;

7.4. dėl tėvų (globėjų) ligos, jei vaiką augina vienas iš tėvų (globėjų), pateikus prašymą bei nurodant nedarbingumo pažymėjimo numerį ir išdavimo datą;

7.5. motinos nėštumo ir gimdymo atostogų metu ne ilgiau kaip 3 mėnesius (nepertraukiamu laikotarpiu), pateikus tai patvirtinančius dokumentus (prašymą ir pažymą apie nėštumo ir gimdymo atostogas);

7.6. vasaros metu (birželio-rugpjūčio mėn.), pateikus prašymą;

 7.7. priešmokyklinio ugdymo grupės vaikams atostogų metu (pagal bendrojo ugdymo mokykloms nustatytą mokinių atostogų laiką), pateikus prašymą;

7.8. dėl mokykloje nevykdomo ugdymo proceso (rajono Savivaldybės tarybos sprendimu birželio-rugpjūčio mėn.);

7.9. dėl nelaimės šeimoje, pateikus prašymą ir nurodžius aplinkybes;

7.10. dėl ekstremalių įvykių ar esant 20 laipsnių šalčio ir žemesnei oro temperatūrai, vadovaujantis Lietuvos hidrometeorologijos tarnybos prie Aplinkos ministerijos (www.meteo.lt) informacija (laukeliuose „Prognozės“ ir „Faktinė informacija“) apie tos dienos oro temperatūrą Raseinių rajone, pažymint lankomumą dienyne;

7.11. dėl mokyklos ar grupės uždarymo remonto darbams, karantino, epidemijos, higienos normų pažeidimo.

*2019 m. rugsėjo 26 d. Raseinių rajono savivaldybės tarybos sprendimo Nr.* *TS-270 redakcija*

8. Tėvams (globėjams) taikoma tik viena mokesčio lengvata, ją tėvai (globėjai) turi pasirinkti ir nurodyti prašyme.

**III SKYRIUS**

 **PATEISINAMŲ DOKUMENTŲ PRIĖMIMAS**

 9. Dokumentai, kuriais remiantis mažinamas mokestis ir taikomos lengvatos už vaikų išlaikymą švietimo įstaigose, įgyvendinančiose ikimokyklinio ir priešmokyklinio ugdymo programas, pateikiami priimant vaiką į mokyklą, vėliau - kartą per metus iki einamųjų metų spalio 1 d. Pažyma iš rajono Savivaldybės administracijos Socialinės paramos skyriaus teikiama kas trys mėnesiai iki kito mėnesio 20 d. Pažyma iš Antstolių kontoros pateikiama kas trys mėnesiai iki kito mėnesio 5 dienos.

10. Lengvata, pateikus prašymą ir visus reikiamus dokumentus, patvirtinančius teisę į lengvatą, taikoma nuo kito mėnesio pirmos dienos. Už praėjusį laikotarpį mokestis neperskaičiuojamas, išskyrus atvejus, kai pateikiama pažyma iš rajono Savivaldybės administracijos Socialinės paramos skyriaus dėl pašalpos skyrimo šeimai.

11. Pasikeitus aplinkybėms, apie tai tėvai (globėjai) per 3 dienas privalo raštu informuoti švietimo įstaigos direktorių.

12. Laiku nepateikus reikiamų dokumentų ir neinformavus ugdymo įstaigos direktoriaus apie pasikeitusias aplinkybes, mokestis skaičiuojamas bendra tvarka (lengvatos netaikomos), o pateikus dokumentus, naujas mokestis nustatomas nuo kito mėnesio pirmos dienos, išskyrus atvejus, kai pateikiama pažyma iš rajono Savivaldybės administracijos Socialinės paramos skyriaus dėl pašalpos skyrimo šeimai.

**IV SKYRIUS**

**MOKĖJIMO TVARKA IR TERMINAI**

13. Mokestis už vaikų išlaikymą švietimo įstaigose, įgyvendinančiose ikimokyklinio ir priešmokyklinio ugdymo programas, mokamas už praėjusį mėnesį iki einamojo mėnesio 24 d.

14. Vadovaujantis Raseinių rajono savivaldybės tarybos patvirtintu Socialinių išmokų teikimo asmenims, patiriantiems socialines rizikas tvarkos aprašu, asmenims, patiriantiems socialines rizikas, atsižvelgiant į vaiko interesus, užmokestį už vaiko išlaikymą apmoka Raseinių socialinių paslaugų centro socialinis darbuotojas, dirbantis su šeimomis, kuris vykdo socialinių išmokų teikimą, iš šeimos (asmens) socialinių išmokų, jei šeima (asmuo), patirianti socialines rizikas, vengia mokėti mokesčius.

15. Mokyklos direktorius turi teisę išbraukti vaiką iš sąrašų, jeigu dėl nepateisinamų priežasčių (nepateikus įstaigai 6 punkte nurodytų dokumentų, ar piktybiškai vengiant mokėti už vaiko išlaikymą) užmokestis nesumokamas už 2 mėnesius, prieš tai raštu informavęs tėvus (globėjus) (įteikus pranešimą asmeniškai arba registruotu laišku).

 16. Iš asmenų, vengiančių mokėti už vaikų išlaikymą ugdymo įstaigoje, įsiskolinimas išieškomas teisės aktų nustatyta tvarka.

 17. Mokesčio surinkimo kontrolę vykdo švietimo įstaigos vadovas arba jo įgaliotas asmuo.

 \_\_\_\_\_\_\_\_\_\_\_\_\_\_\_\_\_\_\_\_